Yaʼne ech vaʼt u yol tal Jesuus s-eche:
—Atich val u vinaq uvaʼ atich kaʼvaʼl ikʼaol.
Tul ech tal u itzʼina te vibʼaal s-eche:
«Bʼaal,
bʼan bʼaʼnil,
tul laʼ koq aaqʼ vet inqʼa kam s-ve uvaʼ vatzil vet vetz aaʼn,»
xeʼt te vibʼaal.
Yaʼne ijatx vet u bʼaala inqʼa kamaq tetz.
Tul taqʼ vet u bʼaala u vatzil kam tetz junun inqʼa ikʼaol.
Yeʼxhetz jatvaʼl qʼij,
tul itxʼak vet u itzʼina ikʼayil inqʼa kamaq tetz.
Tul imol vet vijaʼmil inqʼa kamaq tetz.
Tul bʼen vet t-val u tenam uvaʼ niim ateʼl kʼatz vitenam.
Tul tzitzi yeʼ itxhabʼavat vet ibʼanbʼel inqʼa ipuaq.
Tan aʼ kuxh u yeʼbʼaʼn ibʼan s-tuchʼ.
Motxetz vet vipuaq u itzʼina,
tan yeʼ itxhabʼa ibʼanbʼeleʼ.
Yaʼne ibʼan val u mam vaʼy tu tenam tal uvaʼ atiche.
Tul til vet u itzʼina uvaʼ mij nikich itxhej vet kam uvaʼ nikich isaʼon s-te.
Yaʼne ex ijaq vet taqʼon xeʼ val u vinaq,
antxh tuulbʼal u tenam tal uvaʼ atiche.
Yaʼne itxhaq vet bʼen u vinaq t-vitxʼavaʼ tiʼ tilix kutxh.
Kamyichetzxh vet t-vaʼy,
tan yeʼxhal nikich aqʼon vet itxʼix.
Tul nikich tatxhva vet tetxhbʼul inqʼa nikich tetxhbʼu inqʼa kutxh;
aʼe jolol inqʼa ivatz val u tzeʼ uvaʼ,
eche saan tzeʼ ibʼanaxeʼ.
Yaʼne qʼoon titzʼa veteʼ.
Tul ech tal s-eche:
«Eenxh aqʼonvil nik taqʼonv xeʼ naq vinbʼaal.
Tul nikaq motx itxʼaʼoneʼ.
Atz yeʼxhkam nik iyaʼta.
Pet il in,
toq iyatzʼ in vaʼy tzitza.
Pet aʼl bʼaʼn uvaʼ maʼt in xeʼ naq vinbʼaal inpaqte.
Tul ech toq val s-eche:
–Bʼaal,
qat paʼviny in vatz quBʼaal Tiuxh tu amlikaʼ.
Atz qat paʼviny in savatz.
Pet jit vet inkʼulel uvaʼ laʼ aal in sakʼaol.
Pet aal kuxh vet in s-invaʼq aqʼonvil,
–toq val te vinbʼaal,»
xeʼt titzʼat u kʼaola.
Tzaetz vet u kʼaola,
tul aalich vet tul xeʼ vibʼaal.
Poro niim telich taqʼbʼ u kʼaola kʼatz vibʼaal,
tul til u bʼaala itzaj vikʼaol s-naatxh.
Tul qʼex ibʼen vet u bʼaala tiʼ ikʼulux vikʼaol,
tan itxum ivatz vikʼaol.
Tul ijele vet vikʼaol.
Atz itzʼubʼ vet txala itziʼ vikʼaol tiʼ taqʼax bʼaʼnil ikʼuul.
Yaʼne ech tal u kʼaola s-eche:
«Bʼaal,
qat paʼviny in vatz quBʼaal Tiuxh tu amlikaʼ.
Atz qat paʼviny in savatz.
[Jitetz vet inkʼulel uvaʼ laʼ aal in sakʼaol,]»
xeʼt te vibʼaal.
Tul ech tal u bʼaala te inqʼa taqʼonvil s-eche:
«Bʼenoq etiqʼo vaʼq u bʼaʼnla oksaʼm.
Tul oksavaq tiʼ naq vinkʼaol.
Yaʼne laʼ etaqʼ kuʼ vaʼt kolqʼabʼ viʼ iqʼabʼ naq.
Tul laʼ etoksa ichichʼ xaʼp naq.
Tan toq qubʼan val u nimla qʼij tiʼ naq.
Pet bʼenoq etiqʼo tzaan vaʼq chelem yakʼa vaʼk uvaʼ oqxh itzaqʼe.
Tul laʼ eyatzʼa.
Atz laʼ ebʼan tutxheʼ.
Tan vaʼl toq motx txʼaʼonk oʼ tuchʼ naq.
Tan kamnaʼq vet naqe vinkʼaol nik valeʼ,
¡poro il bʼak naq itzʼlele!
Atz tzʼeqxinaʼq vet naqe nik valeʼ,
tul ¡il bʼak naq ati!»
xeʼt u bʼaala.
Tul motx xeʼt vet chiibʼoq tiʼ inimal u tulebʼal u kʼaola.
Eenichetz u atzika t-vitz.
Tul bʼiitich kuxh tul kʼatz u otzotz,
tul tabʼi veteʼ uvaʼ sebʼtich vet tutxh qʼojoʼm.
Atz sebʼtich vet tutxh bʼixal.
Tul mam chiibʼichil nikich ibʼan vet inqʼa xaol.
Yaʼne isikʼle tzaan u atzika vaʼl u taqʼonvil vibʼaal.
Tul tabʼi inuqul s-te kam uvaʼ nikich tutxh tu totzotz.
Tul ech tal u aqʼonvil s-eche:
«¡Il naq u eetzʼin uya!
Tul qat ibʼekʼ abʼaal iyatzʼax vaʼl chelem yakʼa vaʼk uvaʼ oqxh itzaqʼe,
tiʼ uvaʼ bʼaʼn kuxh ikʼuul naq u eetzʼin s-qat tuleʼ,»
xeʼt u aqʼonvil te u atzika.
Yekichetz lakp vet iviʼ u atzika.
Tul tira yeʼ pal vet ok t-totzotz.
Eletz vet ul u bʼaala,
tul tira ijaq bʼaʼnil s-te tiʼ ipaloʼk.
Yaʼne ech tal u atzika te vibʼaal s-eche:
«Naʼy kuxhte inxeʼt aqʼonvoq saxeʼ,
ech vete in invaʼq kʼuulanal.
Tul mij paqxoʼq inpalsa ayol.
Tul jitoq kuxh invaʼq intzentun nik aaqʼeʼ,
tul laʼ chiibʼ in tuchʼ inqʼa vamiʼk.
Pet ajtetz qat eel vet tul naq vakʼaol uvaʼ qat ex txʼakon ka vijaʼmil inqʼa kamaq eetz tuchʼ inqʼa ixoq,
inqʼa lampaqʼ.
Tul ¡aal qat ayatzʼt vet invaʼl yakʼa vaʼk uvaʼ oqxh itzaqʼe tiʼ ikʼulux naq!»
xeʼt u atzika te vibʼaal.
Yaʼne ech tal u bʼaala s-eche:
«Bʼaʼn axh,
txa inkʼaol,
tan axhxh,
at axh sinkʼatza bʼenamen.
Tul eetz inqʼa kamaq vetz s-kaqaayil.
Pet koq naq u eetzʼin,
tan yaʼn naq uya.
Echetz nik quchiibʼe.
Tul qat qubʼan val u nimla qʼij tiʼ naq.
Tan kamnaʼq vet naqe u eetzʼin nik valeʼ.
Poro ¡il bʼak naq itzʼlele!
Atz tzʼeqxinaʼq vet naqe nik valeʼ,
tul ¡il bʼak naq ati!»
xeʼt u bʼaala te u atzika,
—xeʼt Jesuus.